હરિવલ્લભદાસ, ભાવિકા, અલકા અને શાલિનીની સામે જોઇને એમણે ઉમેર્યું. 'તમે બધાં પણ તમારા ઇષ્દેવને પ્રાર્થના કરજો. કુળદેવી પાસે ખોળો પાથરજો. એનાથી વિશેષ કોઇ પ્રયત્ન કરવાનું શક્ય નથી. નસીબ, નિયતિ, પ્રારબ્ધ, તકદીર કહો કે અંગ્રેજીમાં ડેસ્ટિની શબ્દ વાપરો, એ તમામમાં એક જ સનાતન સત્ય સમાયેલું છે, જે પળે જે થવાનું હોય એ થઇને જ રહે છે, એમાં ફેરફાર કરવાનું કોઇ કાળા માથાના માનવીનું ગજું નથી.'